Document ID: 32007D0080

KOMISJONI OTSUS,
1. veebruar 2007,
millega teatavatel liikmesriikidel lubatakse põllumajandusettevõtete struktuuri käsitlevas 2007. aasta uuringus kasutada muudest allikatest kui statistilistest vaatlustest pärit teavet
(teatavaks tehtud numbri K(2006) 7173 all)
(Ainult eesti-, hollandi-, inglise-, malta-, prantsuse-, rootsi-, saksa-, sloveeni-, soome-, taani- ja ungarikeelne tekst on autentsed)
(EMPs kohaldatav tekst)
(2007/80/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 29. veebruari 1988. aasta määrust (EMÜ) nr 571/88 põllumajandusettevõtete struktuuri käsitlevate ühenduse uuringute korraldamise kohta aastatel 1988-1997, (1) eriti selle artikli 8 lõiget 2,
ning arvestades järgmist:
(1)
Vaadeldavate tunnuste kindlaksmääramisel tuleks võimalikult suurel määral piirata vastajate koormust. Vastavalt määruse (EMÜ) nr 571/88 artikli 8 lõikele 2 on teatavad liikmesriigid palunud luba kasutada põllumajandusettevõtete struktuuri käsitlevas 2007. aasta uuringus teatavate näitajate puhul teavet, mis on juba saadud muudest allikatest kui statistilistest vaatlustest.
(2)
Muudest allikatest kui statistilistest vaatlustest pärinevate andmete kasutamise luba palunud liikmesriigid on esitanud komisjonile tehnilise dokumentatsiooni nende allikate asjakohasuse ja täpsuse kohta. Komisjon vaatas kõnealuse dokumentatsiooni läbi ning leidis, et see on nõuetekohane. Seega tuleks liikmesriikidele anda kõnealune luba.
(3)
Ühise põllumajanduspoliitika jaoks on põllumajandusettevõtete struktuuriuuringute tulemused väga tähtsad. Seetõttu tuleb säilitada teabe kõrge kvaliteet ning muudest allikatest kui statistilistest vaatlustest saadud andmete kasutamist võib aktsepteerida üksnes siis, kui need andmed on sama usaldusväärsed kui statistilistest vaatlustest saadud andmed. Seega peavad liikmesriigid võtma vajalikud meetmed tagamaks, et esitatud teave on samaväärne statistilistest vaatlustest saadud teabega ning esitama aruande teabe kvaliteedi kohta.
(4)
Käesoleva otsusega ette nähtud meetmed on kooskõlas alalise põllumajandusstatistika komitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Lisas loetletud liikmesriikidel on 2007. aasta põllumajandusettevõtete struktuuriuuringus teatavate näitajate puhul lubatud kasutada teavet, mis on juba saadud muudest allikatest kui statistilistest vaatlustest.
Need allikad on sätestatud käesoleva otsuse lisas.
2. Asjaomased liikmesriigid võtavad vajalikud meetmed tagamaks, et lõikes 1 osutatud teave on vähemalt samaväärse kvaliteediga kui statistilistest vaatlustest saadud teave.
Liikmesriigid esitavad komisjonile kinnitatud uuringuandmed ning lisavad metoodikaaruandele hinnangu teabe kvaliteedi kohta.
Artikkel 2
Käesolev otsus on adresseeritud Taani Kuningriigile, Saksamaa Liitvabariigile, Eesti Vabariigile, Luksemburgi Suurhertsogiriigile, Ungari Vabariigile, Malta Vabariigile, Madalmaade Kuningriigile, Austria Vabariigile, Sloveenia Vabariigile, Soome Vabariigile, Rootsi Kuningriigile ning Suurbritannia ja Põhja-Iiri Ühendkuningriigile.
Brüssel, 1. veebruar 2007

Labels: 12
18
19
6